Hetki sitten kunnat hamusivat asukkaikseen työikäisiä veronmaksajia ja lapsiperheitä, mutta nyt tuuli on kääntymässä.

Sote- ja maakuntauudistus tekee myös vanhuksista haluttuja kuntalaisia, koska paljon palveluita käyttävien ikäihmisten hoitokulut siirtyvät kuntien niskasta maakunnalle eli valtion rahoitettavaksi.

Tässä tilanteessa jokainen kuntalainen ja myöskin eläkeläiset ovat veronmaksajia, jotka pitävät yllä kunnan elinvoimaisuutta. Jyrki Moilanen

Pirkanmaalla 3 000 asukkaan Punkalaitumen kunnassa asiaan on jo herättu, ja kunta virittelee eläkeläisten kosimishanketta. Kunta ja seurakunta aikovat houkutella eläkkeellä olevia entisiä punkalaitumelaisia muuttamaan takaisin kotipitäjäänsä.

Kunnanjohtaja Jyrki Moilanen myöntää, että historiallinen uudistus tekee vanhuksista haluttuja asukkaita.

– Tottakai se vaikuttaa siihen, että uskallamme lähteä viemään tälläista hanketta eteepäin. Meidän ei tarvitse olla huolissaan niistä kustannuksista, joita se aiheuttaa.

– Kaikkien Suomessa asuvien terveyskustannukset tulee maksaa tavalla tai toisella, mutta tässä tapauksessa ne jäävät pois kunnan harteilta ja siirtyvät valtion paljon leveämmille hartioille, Moilanen sanoo.

Muuttoapua tai jopa rahallista porkkanaa

Paluumuuttajia on houkuteltu muuallakin. Esimerkiksi viime vuonna lähes 16 000 entistä pohjoiskarjalaista sai kosiokirjeen vanhasta kotimaakunnastaan. Kirjeen vastaanottajiksi valikoitiin 25–45-vuotiaita.

Punkalaitumella sen sijaan ei havitella parhassa työiässä olevia vaan nimenomaan eläkeläisiä. Pienen kunnan kunnanjohtaja Moilanen on iloinen jokaisesta muuttajasta.

Rahallista porkkanaa ole vielä mietitty, mutta varmasti niitäkin tullaan pohtimaan. Jyrki Moilanen

– Tässä tilanteessa jokainen kuntalainen ja myöskin eläkeläiset ovat veronmaksajia, jotka pitävät yllä kunnan elinvoimaisuutta.

Moilanen pitää realistisena, että Tule kotiin -hanke voisi tuoda kuntaan kymmeniä uusia asukkaita lähivuosina.

– Mietimme, mitä konkreettista voimme muuttajille tarjota – ehkä muuttoapua tai kuljetuskustannusten korvaamista. Rahallista porkkanaa ei ole vielä mietitty, mutta varmasti niitäkin tullaan pohtimaan, Moilanen maalaa.